b'\n_START_ARTICLE_\nEnno Penno\n_START_PARAGRAPH_\nEnno Penno (22. aprill 1930 Tallinn \xe2\x80\x93 16. november 2016 Stockholm) oli Eesti poliitik, Vabariigi Valitsuse eksiilis liige.\n_START_SECTION_\nEluk\xc3\xa4ik\n_START_PARAGRAPH_\nPenno s\xc3\xbcndis 22. aprillil 1930 Tallinnas. 1944. aastal p\xc3\xb5genes ta koos vanematega Soome ja sealt edasi Rootsi, kus l\xc3\xb5petas \xc3\xbclikooli tehnikateadlasena. Ta t\xc3\xb6\xc3\xb6tas k\xc3\xbclalislektorina USAs Illinoisi \xc3\x9clikoolis, samuti Stockholmis Kooperatiivide Liidus, kinnisvara- ja linnaehitusametis._NEWLINE_Penno oli aastatel 1955\xe2\x80\x931994 ka Eesti Demokraatliku Uniooni liige, peasekret\xc3\xa4r, Rootsi osakonna esimees ja keskjuhatuse esimees. Samuti oli ta tegev Eesti Rahvusn\xc3\xb5ukogus, Eesti Laenu-Hoiu \xc3\x9chisuses, ajalehe Teataja \xc3\xbchingus, Eesti Skautide Malevas Rootsis ja Eesti \xc3\x9cli\xc3\xb5pilaskonnas Rootsis. Aastast 1953 kuulus ta Eesti \xc3\x9cli\xc3\xb5pilaste Seltsi._NEWLINE_Penno oli Aleksander Warma valitsuses 1. jaanuarist 1962 kuni 1. m\xc3\xa4rtsini 1963 teedeminister ja haridusministri kohuset\xc3\xa4itja. 1. m\xc3\xa4rtsil 1990 nimetas Heinrich Mark ta enda j\xc3\xa4rglasena peaministri aset\xc3\xa4itjaks. Valitsuse koosseisu \xc3\xbcmberkujundamine 20. juunil 1990 loeti uue valitsuse nimetamiseks, kuigi formaalselt uut valitsuse koosseisu ametisse ei nimetatud._NEWLINE_Penno oli Eesti Rahvusfondi juhatuse liige. Aastail 1981\xe2\x80\x931986 oli ta Eesti Teadusliku Seltsi Rootsis esimees._NEWLINE_Penno valiti 1966., 1968. ja 1970. aastal Eesti Komitee Asemike Kogusse.\n_START_SECTION_\nIsiklikku\n_START_PARAGRAPH_\nTa oli Rudolf Penno ja Alma Penno (s\xc3\xbcndinud Trubok) poeg.'